РЕШЕНИЕ НА КОМИСИЯТА
от 29 юни 2007 гoдина
за изменение на Решение 2006/415/ЕО относно някои защитни мерки по отношение на високопатогенната инфлуенца по птиците от подтип H5N1 по домашните птици в Общността
(нотифицирано под номер C(2007) 3183)
(Текст от значение за ЕИП)
(2007/454/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед на доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед на доизграждането на вътрешния пазар (2), и по-специално член 10, параграф 4 от нея,
като взе предвид Директива 2005/94/ЕО на Съвета от 20 декември 2005 г. относно мерките на Общността за контрол върху инфлуенцата по птиците и за отмяна на Директива 92/40/ЕИО (3), и по-специално член 63, параграф 3 и член 66, параграф 2 от нея,
като има предвид, че:
(1)
Директива 2005/94/ЕО определя някои превантивни мерки що се отнася до надзора и ранното откриване на инфлуенцата по птиците и минималните контролни мерки, прилагани в случай на избухване на тази болест при домашни птици или други птици, отглеждани на закрито. Тя определя, че с оглед на епидемиологичната ситуация следва да бъдат изработени подробни правила, които да допълват минималните контролни мерки, заложени в настоящата директива. Датата, определена за транспониране на директивата в националното законодателство на държавите-членки е 1 юли 2007 г.
(2)
Решение 2006/415/ЕО на Комисията от 14 юни 2006 г. относно някои защитни мерки по отношение на високопатогенната инфлуенца по птиците от подтип H5N1 по домашните птици в Общността и за отмяна на Решение 2006/135/ЕО (4), определя някои предпазни мерки с оглед предотвратяване разпространението на тази болест, включително и установяването на области А и Б в случай на подозирано или потвърдено избухване на зараза. Тези области са изброени в приложението към Решение 2006/415/ЕО и включват части от териториите на Чешката република, Унгария и Обединеното кралство. Към момента това решение се прилага до 30 юни 2007 г.
(3)
Решение 2006/416/ЕО на Комисията от 14 юни 2006 г. относно някои преходни мерки по отношение на високопатогенната инфлуенца по домашните птици или други птици, отглеждани на закрито в Общността (5) предвижда мерки, които да бъдат прилагани в държавите, които не са транспонирали изцяло разпоредбите на Директива 2005/94/ЕО. Това решение се прилага до 30 юни 2007 г. Тъй като Директива 2005/94/ЕО следва да бъде транспонирана от държавите-членки в техните национални законодателства до 1 юли 2007 г., мерките предвидени в нея ще заместят настоящите мерки, предвидени с Решение 2006/416/ЕО.
(4)
Поради продължаващото възникване на избухвания на вируса на инфлуенца по птиците от подтип H5N1, мерките предвидени в Решение № 2006/415/ЕО следва да продължат да се прилагат в случаите, когато този вирус е открит при домашни птици, като допълнение към мерките, предвидени в Директива 2005/94/ЕО.
(5)
Предвид настоящата епидемиологична ситуация е уместно периодът на прилагане на Решение 2006/415/ЕО да бъде удължен до 30 юни 2008 г.
(6)
В допълнение, позоваванията на Решение № 2006/416/ЕО, съдържащи се в Решение № 2006/415/ЕО, следва да бъдат заменени с позовавания на Директива 2005/94/ЕО.
(7)
Решение 2006/415/ЕО следва да бъде съответно изменено.
(8)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение № 2006/415/ЕО се изменя, както следва:
1)
В член 1, параграф 2 се заменя със следния текст:
„2. Мерките, залегнали в настоящото решение, се прилагат, без да се накърняват мерките, които следва да се прилагат в случай на избухване на високопатогенна инфлуенца по птиците при домашните птици, взети в съответствие с Директива 2005/94/ЕО.“;
2)
Член 3 се заменя със следния текст:
„Член 3
Области А и Б
1. Зоната, посочена в част А от приложението („област А“), се класифицира като зона с висока опасност, състояща се от защитната и наблюдаваната зони, установени в съответствие с член 16 от Директива 2005/94/ЕО.
2. Зоната, посочена в част Б от приложението („област Б“), се класифицира като зона с ниска степен на опасност, която може да включва цялата или част от допълнително ограничената зона, установена в съответствие с член 16 от Директива 2005/94/ЕО, и която отделя зона А от незаразената част от територията на засегнатата държава-членка, ако такава част е била определена, или от съседните страни.“;
3)
Член 4 се изменя, както следва:
а)
параграф 1 се заменя със следното:
„1. Непосредствено след откриването на подозирано или потвърдено избухване на високопатогенна инфлуенца по птиците от подтип H5, причинена от вирус на високопатогенната инфлуенца от тип А, и подозирана или потвърдена като принадлежаща към невраминидазния тип N1, засегнатата държава-членка следва да определи:
а)
област А, като има предвид законовите изисквания, определени в член 16 на Директива 2005/94/ЕО;
б)
област Б, като има предвид географските, административните, екологичните и епизоотичните фактори, свързани с инфлуенцата по птиците;
Засегнатата държава-членка информира относно области А и Б Комисията, другите държави-членки и, ако е уместно, обществеността.“;
б)
В член 4, параграф 4, буква б), точка i) се заменя със следния текст:
„i)
б') за най-малко 21 дни при случай в защитената зона и 30 дни при случай в наблюдаваната зона след датата на приключване на предварителното почистване и дезинфекциране на стопанството, в което е установено избухване в съответствие с член 11, параграф 8 от Директива 2005/94/ЕО, и“;
4)
В член 5 встъпителната формулировка се заменя със следното:
„В допълнение към ограниченията за движение на домашни птици, други птици, отглеждани на закрито, техните яйца за люпене и продукти с произход от такива птици, установени в Директива 2005/94/ЕО за стопанства в защитените, наблюдаваните и допълнително ограничените зони, засегната държава-членка гарантира, че:“;
5)
В член 12 датата „30 юни 2007 г.“ се заменя с „30 юни 2008 г.“;
6)
В приложението датата „30 юни 2007 г.“ се заменя с „22 юли 2007 г.“.
Член 2
Настоящото решение се прилага от 1 юли 2007 гoдина.
Член 3
Адресати на настоящото решение са държавите-членки.
Съставено в Брюксел на 29 юни 2007 година.